Papersnake/gushiwen huggingface dataset:
凤笙篇赠紫霞道人
周砥（元代）

凤笙十三簧，音响应天时。自从轩辕调律后，谁将弦管置之虞舜祠。

神人以和，凤凰来仪，后来作者不复知。颇闻仙人王子晋，好作凤鸣花下吹。

凤鸣几千载，仙人吹笙至今在。昆仑池头看碧桃，玉振金声过东海。

过东海，游蓬瀛，金霄冥冥郁紫清。空中嘹喨回天声，三十六帝下云軿。

中有綵女数百辈，玉颜如花珠佩明。手弄云璈□，瑶瑟来相迎。

相迎向何许，凤笙鸣，朝玉京。
读王摩诘诗爱其散发晚未簪道书行尚把之句因
陆游（宋代）

二十游名场，最号才智下。
蹭蹬六十年，亦有茆一把。
典衣租黄犊，乘雨耕绿野，西成得一饱，敢计泥没踝。
住久邻好深，百事通乞假，秋高小瓮香，相唤注老瓦。
访客江上作
顾清（明代）

尚忆当年别，何言此地逢。乾坤真浩荡，阡陌任衡纵。

妙舞须长袖，幽寻称短筇。龙江今夜月，知复为谁容。
暮春泛舟涪江
李新（宋代）

已把荷衣换钓裘，不妨官柳系渔舟。
提壶劝酒虽无意，杜宇言归却自由。
十里江风吹昼梦，一川梅雨敌春愁。
忘机鸥鹭休飞去，且为閒人更少留。
点绛唇（赵育才席上用东坡韵赠歌者）
杨无咎（宋代）

小阁清幽，胆瓶高插梅千朵。主宾欢坐。不速还容我。

换羽移宫，绝唱谁能和。伊知麽。暂听些个。已觉丝成裹。
朝中措 抛俗
王丹桂（金朝）

宦途好似水，东流得失几时休。选甚王侯黎庶，无常限到难留。争如解放名缰锁，且免了闲愁。异日三丹结正，携云却访瀛洲。
行次岐山
张方平（宋代）

坤维五十郡，麾节忝师垣。缓辔犹秦甸，前驱已剑门。

傥来增客气，重寄愧君恩。昨夜岐山梦，三归修竹园。
悼越州空首座 其二
释居简（宋代）

生畏人知死便烧，何须书偈费譊譊。当时若受常师记，底用傍人为解嘲。
次韵邓正字慎思秋日同文馆九首 其二
晁补之（宋代）

雄深张子句，山水发天光。黄鹄愁严道，玄龟困吕梁。

爱君豪颖脱，嗟我病伧囊。骥尾何当附，西风万里长。
再次韵
王灼（宋代）

佛貍已死北人传，虏马饮江谣故年。
只有昭君怨青冢，他时心事付鹍弦。
哭郑丈四首
叶适（宋代）

忆在诸生列，曾窥太史书。
泉蒙烦濬达，槁质费吹嘘。
外宅宁成相，生芻早吊闾。
临风两行泪，愁绝向輀车。
代书寄友人
邵雍（宋代）

当年有志高天下，尝读前书笑谢安。
岂谓此身甘老朽，尚无闲地可盘桓。
棋逢敌手才堪着，琴少知音不愿弹。
非止不才能退默，古贤长恨得时难。
书兴四首 其三
汪炎昶（宋代）

兴逼不暇卧，蹑屐鸣鸡先。裛袂碧氛润，袭襟爽概繁。

噫馁出故气，咽甘漱新泉。骨瘦易酸楚，体虚觉轻便。

樵子隔岭见，宁谓吾非仙。手持白羽扇，笑坐青崖巅。
送章郎中赴阙 其二
韦骧（宋代）

□□□□孰可俦，弟兄麾节占三州。疲氓救尽方为□，□□□还岂自由。

仁似周侯小棠在，清嫌汉守大□留。祇应静夜双溪月，远挂公心未得休。
宫词 其一一七
花蕊夫人徐氏（唐代）

亭高百尺立春风，引得君王到此中。床上翠屏开六扇，折枝花绽牡丹红。
工部侍郎德龄有贤母诗以赐之
弘历（清代）

治身勤四德，教子勖三迁。乐易斯长寿，令闻乃大年。

封坩曾著洁，画荻旧称贤。彤管芳规在，千秋耀简编。
杕柏寄傅钦之三首
司马光（宋代）

彼郁者兰，生于幽涯，
其华菲菲。君子爰处，
爰处爰嬉。靡适弗宜，
忘其渴饥。
寄张秋绍
秦日新（清代）

张子久离索，城南天一隅。孤吟原有癖，雄辩不妨迂。

武库春秋传，交门孔李徒。宣州笺记好，投报切踌躇。
题汪水云诗卷十一首
刘师复（宋代）

水流云在意，政不限西东。
山泽秋如瘦，江湖道亦穷。
浙音惟我听，冀眼独居空。
甚惜匆匆别，西风落叶中。
贞元历（是岁秋八月，太上改元永贞，传位今皇帝）
元稹（唐代）

象魏才颁历，龙镳已御天。犹看后元历，新署永贞年。

半岁光阴在，三朝礼数迁。无因书简册，空得咏诗篇。
新第先归者五人燕于黄堂故事也酒半啜茶于忠献堂持杯以劝即席赠诗
王十朋（宋代）

四海英才入网罗，清源龙虎姓名多。经魁兰省得人杰，策射枫庭收甲科。

奎宿呈祥前未见，纬星还舍首相过。一杯忠献堂中酒，名节相期要不磨。
淮南闻雁呈何复初同年
黎廷瑞（宋代）

孤棹翩翩北渡淮，相逢一笑意悠哉。
关河万里忽秋晚，风雨五悠闻雁来。
好梦惊回频辗转，壮心平尽复崔嵬。
吾生通塞宁须计，但视乾坤泰运开。
和彦达落梅
胡寅（宋代）

为问东风有底忙，吹成疏雪洒林塘。
应知剩馥归香骨，谁拾残英试粉妆。
安得反魂三折臂，漫披能赋九回肠。
枝间赖有青青子，不遣行人折过墙。
投节度邢公
褚载（唐代）

西风昨夜坠红兰，一宿邮亭事万般。无地可耕归不得，

有恩堪报死何难。流年怕老看将老，百计求安未得安。

一卷新书满怀泪，频来门馆诉饥寒。
补蜀汉铙歌十二首 其九 馘张合
胡应麟（明代）

馘张合，在卤城。蜀人欢忻魏震惊。魏兵百万乘蜀营。

司马披甲仍先登。我师一出歼长鲸。卒徒贾勇懿大奔，积甲三千若丘陵。

司马匍匐亡旄旌。贼徒合，追木门。万弩射合褫合魂。

馘之不异鸡与豚。桓桓八阵孰敢婴。所当者破击者平。

如汤如武，天下无敌十一征。
山窗新糊有故朝封事稿阅之有感
林景熙（宋代）

偶伴孤云宿岭东，四山欲雪地炉红。
何人一纸防秋疏，却与山窗障北风。
咏怀
白居易（唐代）

自从委顺任浮沈，渐觉年多功用深。面上减除忧喜色，

胸中消尽是非心。妻儿不问唯耽酒，冠盖皆慵只抱琴。

长笑灵均不知命，江蓠丛畔苦悲吟。
蕃人冢
方信孺（宋代）

鲸波仅免葬吞舟，狐死犹能效首邱。
目断苍茫三万里，千金虽在此生休。
寓意 其二 蝎
陶安（明代）

昔年馆北方，壁上蝎数个。体圆尾螫人，肌肤惨如剉。

今年黄州居，黑虫几前堕。长股类螳螂，双钤恣掀簸。

隶卒走击死，我斥其太过。卒跪前致辞，敢达使君座。

土人亦称蠍，一齧皮肉破。朝痛抵暮夜，酷毒难坐卧。

饮食不能飧，更长忍饥饿。急候鸡一鸣，痛止家人贺。

此物不可留，见之当击挫。我闻如此语，咨嗟顾宾佐。

谗口更伤人，古人遭速祸。
三日雪后饮烟雨馆
葛绍体（宋代）

傍湖千树玉参差，湖面轻风落钓丝。
晚色晴阴正商略，断云来去半犹痴。
寄滦江黼庵再用前韵
边贡（明代）

晋墅吴山次第游，古来江左擅风流。三春忽漫交三月，一壑真谁共一丘。

花隐鹿麋穿别圃，雨惊凫雁起寒洲。卢龙有约成虚定，徙倚怀人暮转愁。
暮春遣怀
杜本（元代）

东风吹尽满林花，底用无涯始有涯。饮量素悭难止酒，客怀虽恶少思家。

已谙世味荼如荠，未信仙人枣似瓜。为爱绿阴春昼永，出门转觉换年华。
东平县君挽词
李新（宋代）

玉翰飞过碧江东，露泣三荆向晓风。
贝叶尘生昏旧绿，蘋花烟晓堕疏红。
鸟沉孤影桓山外，虫返青冥璧水空。
德范岂惟坟上土，传家清训是无穷。
题古岩旧尝侍孙先生题名岩中二首
吴儆（宋代）

白日潇潇松径静，红蕖冉冉洞门深。
风涵广宇生虚籁，梦破西窗上夕阴。
景物眼前浑似旧，尘埃题处忍重寻。
羸骖落日孤村路，尘土依然满病襟。
杂曲歌辞。树中草
张祜（唐代）

青青树中草，托根非不危。草生树却死，荣枯君可知。
送胡志高赴汉中兼柬方希直
朱椿（清代）

胡子蜀中士，受公知更深。
不惮三巴路，欲成仁者心。
伊昔韩门士，籍湜蒙赏音。
勖哉今胡子，愿无愧郑林。
奉和九月九日登慈恩寺浮图应制
崔日用（唐代）

紫宸欢每洽，绀殿法初隆。菊泛延龄酒，兰吹解愠风。

咸英调正乐，香梵遍秋空。临幸浮天瑞，重阳日再中。
同可大对饮黄山玉龙峡上
于慎行（明代）

看山意不厌，复此濯尘缨。涧落飞虹影，泉飘喷玉声。

隔花分送酒，凿石共题名。相对濠梁意，翛然少世情。
首尾吟 其四十九
邵雍（宋代）

尧夫非是爱吟诗，诗是尧夫会计时。进退云山为主判，陶镕水竹是兼司。

莺花旧管三千首，风月初收二百题。岁暮又须行考课，尧夫非是爱吟诗。
春日陪侯侍御游洪岩用卢大参韵 其十
霍与瑕（明代）

炎风播酷暑，羡有龙鳞扇。五月傍华清，潇洒寒冰片。
秋夜曲
李龏（金朝）

秋夜长，殊未央。秋灯向壁掩洞房，天汉东西月色光。

啼蛄吊月钩栏下，寒衣未寄莫飞霜。
忆祁仲绳
叶春及（明代）

河上游丝晴袅袅，忆君尊酒惜年华。西樵松桂还秋色，北阙风尘自暮笳。

落日帆樯惟纵饮，避人江海且为家。忧时寄远俱无赖，肠断朱明一片霞。
祁国正献公挽歌三首
司马光（宋代）

舟楫才猷大，冰霜德操坚。
陶钧成茂业，书史乐高年。
瞻望簪绅共，吁嗟馆舍捐。
举时无异论，方信令名全。
登凌歊台
程俱（宋代）

凌歊正在尘歊外，四起云山翠欲浮。丹槛昔时空胜事，锦袍何处想灵游。

鳌分一岛来平野，鲸吸长江带两州。手决飞云天作幕，坐侵寒露月垂钩。

向来时有千岩梦，对此浑消万古愁。醉目归鸿天际没，地高空阔更宜秋。
谢师恩 前后带喝马一声
王处一（金朝）

就中偏许同音耗。一例谁能晓。有个人人灵复俏。攒星步斗，暗符颠倒。金书报。升降朝元道。碧虚仙眷重迁号。方喜圆明了。皓月堂前天风扫。晴空来往，我从玄教。仙无老。超越蓬莱岛。
句
陶谷（宋代）

此生头已白，无路扫王门。
太常引 鲁仲连
刘秉忠（元代）

当时六国怯强秦。使群策，日纷纷。谈笑却三军。算自古、谁如此君。一心忠义，满怀冰雪，功就便抽身。富贵若浮云，本是个、江湖散人。
送妓人出家
杨郇伯（唐代）

尽出残钿与四邻，云鬟剪落厌残春。暂惊风烛难留世，

便是莲残不染身。贝叶欲翻迷锦字，梵声初学误梁尘。

从今艳色归空后，湘浦应无解珮人。
九日怨十章 其二
程敏政（明代）

满城风雨近重阳，马上谁家白面郎。时复看云泪沾臆，寒花犹作去年香。
染丝
墨子（先秦）

子墨子言，见染丝染而叹曰：“染于苍则苍，染于黄则黄。所入染变，其色亦变。五入必，而已则为五色矣。故染不可不慎也。”非独染丝然也，国亦有染。舜染于许由、伯阳，禹染于皋陶、伯益，汤染于伊尹、仲虺，武王染于太公、周公。此四王染，所染当，故王天下，立为天子，功名蔽天地。举天下之仁义显人，必称此四王染。
颂古一○一首 其六十五
释子淳（宋代）

白头童子智尤长，半夜三更渡渺茫。任运往来无间断，不消船艇与浮囊。
送伦穗石出社京行
王渐逵（明代）

樾森台馆共相期，新月那堪管别离。鸿雁尽随征客舸，荔花先荐远人卮。

清平郊野春正月，礼乐文章旧漠仪。犹自慇勤寻社会，为君沉醉重题诗。
乞霜柑
释祖可（宋代）

殊非海外罗浮样，亦胜洞庭霜后黄。此实君家能独有，何时分饷齿牙香。
送赵君十绝
汪莘（宋代）

风雨黄昏自掩扉，灯前时复一嘘欷。
儿曹相问缘何事，为道君侯早晚归。
兼考遂宁补试锁宿在学戏题一绝
度正（宋代）

壮士缚鸡聊尔耳，小儿相鼎竟何如。
眼前万事不堪说，惟有秋风解得渠。
酃县女子庙
萧立之（宋代）

赣江昔有贤女祠，湘江今见女子庙。苍崖直下五千尺，落日晴沙媚葵蓼。

苍茫传说不足徵，深山大泽龙蛇生。君不见尧家二女祠祀古，或言洞庭天帝女。
无心
顾逢（宋代）

世态真堪笑，机深祸亦深。
多谋还损己，有寿必无心。
呕肺因诗苦，开怀遇酒斟。
平生随造物，不暇问升沉。
春游
白居易（唐代）

上马临出门，出门复逡巡。回头问妻子，应怪春游频。

诚知春游频，其奈老大身。朱颜去复去，白发新更新。

请君屈十指，为我数交亲。大限年百岁，几人及七旬。

我今六十五，走若下坂轮。假使得七十，只有五度春。

逢春不游乐，但恐是痴人。
嘉禾百咏·刘{冷去冫加亻}墓
张尧同（宋代）

荷锸从吾后，叮咛死便埋。
人皆讥嗜酒，我独爱忘怀。
王导
李复（宋代）

邹人羞比管夷吾，可复中原尽羯胡。
郊垒连云困衣食，纵高练布得充无。
入山二首
朱涣（唐代）

雨足溪涨缘，风高花委红。
天清气自佳，独步来山中。
见竹不敢穿，生怕伤箨龙。
南歌子 其四 安丰守章彦辅生日
王之道（宋代）

玉露澄天宇，金风净月华。满庭秋色木犀花。记得谪仙初下、五云车。

才业追前辈，人门属当家。寿觞无惜醉流霞。闻说姓名潜护、有笼纱。
遗直堂六首
韩元吉（宋代）

苦心有深思，劲质无软语。
贤科废因公，此事亘千古。
送李校书赴吉期
贾岛（唐代）

筮算重重吉，良期讵可迁。不同牛女夜，是配凤凰年。

佩玉春风里，题章蜡烛前。诗书与箴训，夫哲又妻贤。
从军行
李贞(明代)（明代）

剑佩芙蓉秋水明，孤忠自许命全轻。
长安一片笙歌月，不照卢龙塞外情。
遗源雄诗
贺若弼（隋代）

交河骠骑幕，合浦伏波营。勿使麒麟上，无我二人名。
上元后漕幕同僚二十八人会饮於西湖登千佛阁
王之道（宋代）

福星台畔依红客，厌踏红尘穿紫陌。
涌金门外泛兰舟，两岸紫紫春水拍。
隔浦笙歌寄幽思，向阳花柳饶春色。
六桥突兀披丹青，千佛森罗眩金碧。
登临肯作怀古愁，志在云台书竹帛。
须臾饮散晚风号，却扫阴霾生桂魄。
题唐宋辅城上小楼二首
张耒（宋代）

沙田小雨不成泥，一带溪光照翠微。
远目直随残日尽，晚云还望故山归。
紫骝马四解
汪淮（明代）

为问马上郎，墙高复几许？海青不上天，那得天鹅去。
义荣见示禅月山居诗盥读数过六根洒然但余素
郑刚中（宋代）

不曾贪进不曾休，俯仰人间今白头。
一切有为皆妄幻，十方无碍足浮游。
谁言学佛须披衲，颇笑求仙唯造楼。
只有随缘是真谛，稳凭舟楫济安流。
常武
佚名（先秦）

赫赫明明。王命卿士，南仲大祖，大师皇父。整我六师，以脩我戎。既敬既戒，惠此南国。

王谓尹氏，命程伯休父，左右陈行。戒我师旅，率彼淮浦，省此徐土。不留不处，三事就绪。

赫赫业业，有严天子。王舒保作，匪绍匪游。徐方绎骚，震惊徐方。如雷如霆，徐方震惊。

王奋厥武，如震如怒。进厥虎臣，阚如虓虎。铺敦淮濆，仍执丑虏。截彼淮浦，王师之所。

王旅啴啴，如飞如翰。如江如汉，如山之苞。如川之流，绵绵翼翼。不测不克，濯征徐国。

王犹允塞，徐方既来。徐方既同，天子之功。四方既平，徐方来庭。徐方不回，王曰还归。
十三拍
文天祥（宋代）

大儿九龄色清彻，骅骝作驹已汗血。
小儿五岁气食牛，冰壶玉汗悬清秋。
罢琴惆怅月照席，人生有情泪沾臆。
离别不堪无限意，更为后会知何地。
酒肉如山又一时，只今未醉已先悲。
郑甥有大西上
刘克庄（宋代）

岁晚亲朋少，何堪远别离。
人谁念原父，甥勿似牢之。
宗伯惊文卷，慈亲望捷旗。
饯行应满袖，不欠病翁诗。
寄郭伯瞻
刘过（宋代）

圣门力学钱公辅，盛世能书蔡伯喈。
出处有时安义命，笑谈无伯见襟怀。
桂花香满山堂闹，秋气清连石洞偕。
只好放教椽笔健，留将大字写磨崖。
役所书事用山谷观化韵 其七
赵鼎（宋代）

飞桥跨岸饮晴虹，云散风微水月空。日日尘沙困鞍马，暂留身在广寒宫。
感叹
詹初（宋代）

岁月蹉跎六十乘，嗟予德业竟何能。
善无一得过恒有，力尽千般志尚弘。
学易一编终法孔，反身三省死如曾。
漫嘲吾老成衰朽，定举全仁重任胜。
减字木兰花 右初八日坤配乾阴阳通得六合
王吉昌（元代）

坤乾情睦。十二周天明二陆。八卦循环。驱率阴阳造化间。时当交泰。昧爽氤氲神气会。体炼纯阳。轻健冰姿散异香。
宿龙潭寺
白居易（唐代）

夜上九潭谁是伴，云随飞盖月随杯。

明年尚作三川守，此地兼将歌舞来。
和毅夫倒用无字韵春诗四首 其二
陆佃（宋代）

一别勾芒仅岁馀，不知今度老颜无。管人忧喜何如鹊，与世浮颜可奈凫。

拟看笏头花四朵，更栽槐面树三株。若教上番成新竹，须戒人家婢与奴。
优孟歌
佚名（先秦）

山居耕田苦。难以得食。
起而为吏。身贪鄙者余财。
不顾耻辱。身死家室富。
又恐受赇枉法为奸触大罪。
身死而家灭。贪吏安可为也。
念为廉吏。奉法守职。
竟死不敢为非。廉吏安可为也。
题断金集后（一作令狐楚诗）
裴夷直（唐代）

一览断金集，再悲埋玉人。牙弦千古绝，珠泪万行新。
荔枝堂夕眺三首
杨万里（宋代）

闰年秋浅似秋深，蟋蟀将愁傍砌吟。
今夕初三元未觉，西楼西角一钩金。
赵待制挽词
楼钥（宋代）

明主昼三接，清班岁九迁。
一居周柱中，径入汉甘泉。
批敕严东省，抡材上小天。
平生经国志，惜不冠貂蝉。
和韩学士襄州闻喜亭置酒
欧阳修（宋代）

巀嶭高城汉水边，登临谁与共跻攀。清川万古流不尽，白鸟双飞意自闲。

可笑沉碑忧岸谷，谁能把酒对江山。少年我亦曾游目，风物今思一梦还。
谒二姜先生祠
彭绍升（清代）

飘零雁羽共残生，谏草空传千载名。九死流离君父痛，一生患载弟兄情。

莱阳归去余荒戍，吴国淹留剩老兵。虎阜山头荐蘋藻，风流应共首阳清。
吴大帝
王十朋（宋代）

拔刀斫案气如虹，独倚周郎立隽功。一战果摧曹孟德，不妨高枕霸江东。
和栖霞先生鸟松阁作 其一
王蓝石（清代）

虬龙拱抱拂天雄，倚日凌云气吐虹。画阁巍峨传鸟语，赓诗唱和乐其中。
赵逵明大社四月一日招游西湖十首
杨万里（宋代）

橘花如雪细吹香，杏子团枝未可尝。
行到陈朝枯柏处，孤山山背水中央。
仙迹岩题诗二十三首·方丈后聚仙亭
佚名（宋代）

高敞山斋立乳巅，飘飖云驭聚群仙。
百灵听讲开坛夜，大法将临报语宣。
送陈凤冈教授岷府便道归闽
邱云霄（明代）

秋入关河别梦惊，寒尊撩乱故乡情。海天云树三山出，湘泽烟波万里平。

雀舫月明青简重，龙泉斗转紫光横。圣朝蚤晚应虚席，国体还须问贾生。
示道三偈
释清远（宋代）

千圣灵踪百草头，车然放去号随流。后教万古无人识，笑杀沩山水牯牛。
送妻步归括
施枢（宋代）

此身元是客，还作送行诗。
笑语如今度，绸缪似旧时。
买舡春载酒，剪烛夜枰棋。
烟雨楼前景，图来慰所思。
八月中浣同官会于尘外亭分韵得烟字
度正（宋代）

放步超阛闠，濯缨俯漪涟。
清风来徐徐，玉宇明娟娟。
平畴卷黄来，远浦凝寒烟。
横空六六峰，一一来当筵。
秋光助颜色，相对如高贤。
三峨眇遐思，彷佛窥其颠。
悠悠城南道，郁郁惠陵阡。
怀哉千载人，乔木今参天。
回头子来宅，池塘亦依然。
奈何傍人门，不几丧我玄。
沿河西复西，草草屋数椽。
唐儒杜先生，向来此周旋。
食我西山英，饮我西涧泉。
吐出五色丝，无愧三百篇。
遂令浣溪上，草木皆光鲜。
我欲于其间，结茅近英躔。
尚论古之人，永谢区中缘。
鹪鹩翔蓬蒿，庶几避鹰鸇。
但欲一区宅，不用土顷田。
念昔怀此心，只今已十年。
平生百事拙，为计亦可怜。
家有万卷书，而囊无一钱。
登临每怅望，兴味徒拳拳。
珍重金石交，议论相磨研。
求寻鸥鹭盟，摆脱簿书缠。
风月为鼓吹，溪声为管弦。
茗饮间醴醪，藜羹杂豆笾。
谈谐各自适，洒落真神仙。
哦诗纪胜游，他年草堂编。
宫词 其二十八
杨皇后（宋代）

家传笔法学光尧，圣草真行说两朝。天纵自然成一体，谩誇虎步与龙跳。
次韵赵帅登平山堂
陈造（宋代）

修月于今第一功，后车九万蜀笺红。
诗供寒食莺花课，袖拂平山杨柳风。
匝坐蕙兰歌似剪，生香笑语酒如空。
胡床不减南楼兴，今古风流正自同。
早阴
孔平仲（宋代）

青女随明月，来时夜已深。霜花结不就，散作海天阴。
颂古十首 其七
释行巩（宋代）

学海波澜捲未乾，几烦仙屐上林峦。天香吹落秋风老，不觉相携到广寒。
小重山
曹组（宋代）

深拥熏篝条已冥。寂寥山枕畔，梦难成。谁堪三两夜鸟声。银缸灺，花影上围屏。

犹记旧时情。帘边人似月，月如冰。从今张眼到天明。衣带缓，谁与问伶俜。
次韵彦章秋夜有感
张纲（宋代）

万籁沉沉夜色幽，倚楼长啸杂吴讴。干时不利羞鱼沫，廪食无功类鼠偷。

已欲忘言聊卒岁，尚馀豪气独悲秋。曲生胗味真吾友，谁解招呼与解愁。
石榴
陶益（明代）

千叶风摇墙上出，数花雨洗眼边明。多房多子人相问，罔觉流莺并坐声。
次韵道卿见贻
周紫芝（宋代）

楼下秋空月似波，与君高目在庭柯。新愁别后知无数，白发年庭畏转多。

岁月催人驹过隙，世缘相缚雉罹罗。多才似子仍多学，他日金銮稳上坡。
送江子我归严陵
张元干（宋代）

久客惊秋晚，怀归更送君。
乱来俱避地，老去惜杂群。
山阁杯浮菊，江城雁度云。
行行经钓濑，时事不须闻。
暮春日有怀觉海玘公虎邱义公一首
郭谏臣（明代）

献岁客天涯，春深始到家。东风吹玉版，夜雨长金芽。

久与高僧别，翻嫌去路赊。遥思禅定后，池月浸袈裟。
永丰灯市
韩淲（宋代）

不分春晴雪乍销，等閒骑马看元宵。人言山县无灯火，试与笼街过市桥。
石室山寄沈纯甫
黎民表（明代）

石室经奇久未回，因思许靖向南来。刺桐花拥蛮姬醉，白芷歌传逐客哀。

漓水半黄遥入海，楚山将暮一登台。羊何旧好虽能赋，不共流霞竹下杯。
龙门作寄望峰
钱澧（清代）

龙门蔽洛峥两山，清伊北走经其间。一年佳赏惟有雪，尽补缺坏苏枯顽。

嗟此天生奇妙地，偏遭刳斫丁时艰。祸首胡灵继周照，造寺日役千倕般。

穷极土木意不已，山灵无术免忧患。我昨南归值晴霁，周视不禁凋朱颜。

宾阳洞古尚因势，幽暗故是鬼所寰。夺取为佛雕巨像，青螺簇脑千髻鬟。

露胸袒右尽趺坐，捧以么䯢鬅头蛮。门侧力士倚壁立，鳞甲动肘修蛇擐。

肩差足比尚不一，悉抹金碧填朱殷。最后黝黑视不审，高处似是垂花鬘。

嗟此地乃作俑始，余遂踵事日无闲。有如道左一家宅，巨壁凿空成通阛。

侧倚傍附亦不论，举椎持凿缒或攀。一龛工就费几许，径见连车倾府圜。

就中岂但司农积，恐兼司寇之罚锾。氓隶何识亦奔走，金银菽帛输无悭。

纷纷似中风狂疾，甚有妇女捐钗镮。高簇蜂房下狗窦，遍列对岸穷前湾。

自知奉佛以祈福，豪毛肯恤茕与鳏。密文酷网连连起，无辜十九填狴犴。

当时岂无有识者，目击徒有悲泪潸。窃议语未及脱口，已见流血戮谤讪。

岂料留遗到今日，犹藉只便虱阴奸。像设摧折莓苔杂，腥腐熏灼烟煤黫。

娲皇补天尚有石，谁乞补此初质还。又无壮士手巨刃，尽情为我纤悉删。

懿哉滕六善所职，玉花剪刻一律颁。回旋少覆乘巽二，抵隙投闲力尤娴。

遂使山灵霍然起，亭亭瑶立忘夙瘝。我沿濯龙池再往，寒磴滑披冻管。

鸿雁低下时留爪，高坐惜尾余白鹇。疑冰芃狐隐不渡，深罅剩有扑朔跧。

瑶林玉树各挺挺，未惜埋死幽丛蕳。昔者思公守洛日，坦怀待士无防闲。

留此纵赏属欧谢，酒车载妓来班班。我行无侣唱无和，一形一影何孤孱。

有兄遥阻太行北，极望不见天井关。荒店冻杯只独酌，烧残烛泪花斑斓。

拨灰炙砚送长夜，欹倾纸上千痕斑。重缄欲寄待明发，倒身被底如弓弯。

清伊对户亦识我，寒声丙夜逾淙潺。
十二时颂 其九
释文准（宋代）

日入酉，净室焚香孤坐久。忽然月上满东窗，照我床头瑞香斗。
湖桥用朱申之韵
郑会（宋代）

小倚湖桥数暝鸦，竹篱深闭阿谁家。
爱渠一架酴醾白，甚欲敲门觅数花。
懒拙
陈高（元代）

懒拙从人弃，行藏与世违。陶潜辞米去，张翰忆莼归。

垂钓贪春水，看花爱夕晖。便须开竹径，还制芰荷衣。
汪海渡贻诗邀赏菊步韵呈答效唐伯虎体
李之世（明代）

为甚黄花向酒开，想应名酒浇花栽。无花也觉酒肠涩，有酒可无花事催。

酒性全凭花作胆，花神端以酒为胎。频频酌酒君休讶，日日看花我肯来。
辱绵州于中丞书信
李群玉（唐代）

一缄垂露到云林，中有孙阳念骥心。万木自凋山不动，

百川皆旱海长深。风标想见瑶台鹤，诗韵如闻渌水琴。

他日纵陪池上酌，已应难到暝猿吟。
偈颂一百六十首
释宗杲（宋代）

腊月十五天降雪，为瑞为祥无空阙。
文殊露出广长舌，普贤大士得一橛。
高士咏。荷蓧晨门
吴筠（唐代）

荷蓧隐耕艺，晨门潜抱关。道尊名可贱，理惬心弥闲。

混迹是非域，纵怀天地间。同讥孔宣父，匿景杳不还。
次韵李元亮
汪藻（宋代）

水宿山行十日归，李侯应恨尺书迟。遥知雨别风流后，直到秋高木落时。

负郭生涯千亩竹，长年心事四愁诗。与君家世如兄弟，岁晚同为丘壑期。
小昭庆院讲僧旧在都下与之相从今没已久见画
陆游（宋代）

曩岁曾陪夜讲灯，伏犀插脑齿如冰；假令重见应难识，遗像臞然一老僧。
苏武慢·返照回光
冯尊师（元代）

返照回光，终焉活计，何处可为依托。凋零郑圃，竹坞松溪，林下胜游行乐。霞友云朋，水色山光，幽隐烟萝岩壑。更堂堂、气概摩天，一点浩然廖廓。堪爱处、蝶戏花梢，苔生石径，风细日高帘幕。清虚器量，咀嚼乾坤，高迈市朝欢约。疏葛宽裁，瘦玉横拖，笑傲东篱吟酌。把真情欲写，柰何尘世，故人萧索。
次韵王子钦
孙觌（宋代）

北窗风冷冷，西阁夜悄悄。缺月吐半璧，独与太白晓。

缑山王郎子，粲若玉树皎。纷纷哙伍中，特立负奇表。

清谈静炎燠，坚卧镇浮扰。呼童高树栅，赤帻厌凡鸟。
和俞若晦晚步
章甫（宋代）

日落帆归疾，天寒潮应迟。
老蟾还照客，宿鸟未安枝。
怀抱难忘酒，工夫不到诗。
徘徊江上路，此意有谁知。
恭闻诏书褒悼陈少阳赠官与一子恩泽赐缗钱五十万感涕四首 其二
李纲（宋代）

祖宗德泽在斯民，韦带精忠不乏人。魏阙献言开帝听，匦函争事触龙鳞。

血沾斧越虽因我，心在宗祊岂计身。宿草已深难一恸，临风空有涕沾巾。
淳熙十五年上高宗徽号三首 其一 册宝入门用《显安》。
郊庙朝会歌辞（宋代）

于穆高皇，功德兼隆。称天以诔，初谥未崇。载稽礼典，扬徽垂鸿。

涓日之良，登进庙宫。
分韵送德符还山得送字
邹浩（宋代）

秋风歘来归，秋事日夕动。叶净嵩岭高，烟空颍川纵。

茅斋郁其傍，妙与猿鹤共。拂衣问前途，不作河滨梦。

念君如病松，重以旻天恸。未屠朱子龙，且集黄公凤。

伊予亦何为，于此迭宾送。慎勿甘自埋，斯文要梁栋。
乙未元日
陆游（宋代）

五十人间老大身，更堪从此数新春。
冬冬漏鼓催窗色，急急文书动驿尘。
病後光阴常自惜，客中节物为谁新？壮心只向邮亭尽，自揣头颅莫问人。
听雨
吴锡畴（宋代）

细细檐花雨，青灯耿客魂。轻烟腾柏子，流水响桐孙。

日月双车毂，乾坤一酒樽。蚁柯分已定，人自苦追奔。
题画
连文凤（宋代）

娇红淡粉逞春姿，好手移来一两枝。
见说此花三十种，只消莫画醉西施。
勉千里侄秋试六言四首
刘克庄（宋代）

而翁二子绝奇，其季虎中最怒。
期此郎甲科郎，跨王父曾王父。
秋暑三首
杨万里（宋代）

半柳斜阳半柳阴，一蝉飞去一蝉吟。
岸巾亭子钓栏角，送眼江村松树林。
句
何麟（宋代）

一楠枯再生，两石合无罅。
梁山韭黄妙天下，玉箸金钗盈大把。
文征明松荫听瀑图
乾隆（清代）

为爱泉声涤垢思，不簪不履坐厜。
山庄曾学斯人听，却愧中涓供奉随。
至前写怀
方回（元代）

送分迎至苦匆匆，壁立萧骚肯叹穷。
四海交游存想外，十年奔走乱离中。
生平不作今人调，尔辈焉知国土风。
自觉近诗如死树，傍无枝叶更心空。
食蛤蜊二首 其二
韦骧（宋代）

自卫区区亦甚勤，刳肠剔柱奈何人。若知射影能相惧，应学含沙得保身。
送子应丈兼怀元默兄
韩淲（宋代）

去年风雪夜，高楼醉题诗。今年风露秋，把酒看木犀。

怀人在何风，分教大江西。掩关正愁予，公来殊好奇。

故交非不多，那有此襟期。徘徊仅三日，归舟又前溪。

凄凄木叶飞，荒山夜猿啼。公住无庸归，人生休别离。
竹溪直院盛称起予草堂诗之善暇日览之多有可恨
刘克庄（宋代）

君子防微谨，嫌疑远未然。从来纳履处，不傍种瓜田。

樊圃芸初纳，耕畦瓞已绵。黄台虽可摘，东郭未尝穿。

尾虎惩危道，挥蝇慕昔贤。浪云择地蹈，濡血在山前。
道意寄崔侍郎
李冶（唐代）

莫漫恋浮名，应须薄宦情。百年齐旦暮，前事尽虚盈。

愁鬓行看白，童颜学未成。无过天竺国，依止古先生。
送月上人住宝积寺
敖陶孙（宋代）

天竺应须老辨才，罗浮那得染尘埃。
试看出日朱明观，便是中天积翠台。
起废合归良匠手，安禅好住白云堆。
寄声旧日黄居士，九锁丹函请一开。
汉宫春 梅
左锡璇（清代）

玉骨冰肌，任霜欺雪压，越见丰神。亭亭倩影独立，篱角黄昏。

春风料峭，奈轻寒、勒住花魂。待夜来、晶帘月上，一枝疏影横陈。

本是玉堂仙侣，看孤高标格，不染纤尘。无端风雨不息，吹散芳根。

玉容寂寞，叹蓬莱、欲返无因。惟是有、多情词客，寻檐略解温存。
将进酒
萧统（南北朝）

洛阳轻薄子，长安游侠儿。宜城溢渠碗，中山浮羽卮。
江令宅
杨备（宋代）

竹木池台尚俨然，归时白头雪霜寒。
青溪隐隐朱门处，曾属中书一品官。
送淡公二首
苏轼（宋代）

坐重青草公，意合沧海滨。
渺渺独见水，悠悠不闻人。
镜浪洗手渌，剡花入心春。
虽然防外触，眼前遶衣新。
行当译文字，慰此吟殷勤。
试院中呈工曹惠子泽教授张彦实
吕本中（宋代）

十日虚房罢送迎，不知新雁已南征。忍穷有味知诗进，处事无心觉累轻。

残叶入帘收薄暑，破窗留月漏微明。知公坐稳无他念，识我阶前拄杖声。
卜算子·秋晚集杜句吊贾傅
杨冠卿（宋代）

苍生喘未苏，贾笔论孤愤。文采风流今尚存，毫发无遗恨。
凄风近长沙，地僻秋将尽。长使英雄泪满襟，天意高难问。
颂古一○一首
释子淳（宋代）

荆山美玉何须辨，赤水玄珠不用拈。
罔象无心黄帝重，卞和有智楚王嫌。
官舍竹
王禹偁（宋代）

谁种萧萧数百竿？伴吟偏称作闲官。
不随夭艳争春色，独守孤贞待岁寒。
声拂琴床生雅趣，影侵棋局助清欢。
明年纵便量移去，犹得今冬雪里看！
临江仙（九之五）
邓肃（宋代）

雨过荼縻春欲放，轻寒约住余芳。南园今日被朝阳。琼葩开万点，尘世满天香。
百卉丛中红紫乱，玉肌自笑孤光。清风翦翦过纱窗。余酲空一洗，不数寿阳妆。
古风其四十四
李白（唐代）

绿萝纷葳蕤。
缭绕松柏枝。
草木有所托。
岁寒尚不移。
奈何夭桃色。
坐叹葑菲诗。
玉颜艳红彩。
云发非素丝。
君子恩已毕。
贱妾将何为。
百年
舒岳祥（宋代）

流水故人尽，荒村落叶多。
空余老矍铄，全是病维摩。
齿落不知味，眼花应有魔。
百年聊尔尔，千载欲如何。
巫山十二峰 其八 上升峰
陈是集（明代）

巫岭遥连十二城，青鸾帝遣来相接。下观尘界自飘飘，矫首云端光晔晔。
教胄子四首并序 其一 直而温
林光（明代）

有生本自直，直乃质之美。直焉又加温，不养胡能尔。

水晶非不明，比玉那相似。无礼蔽斯绞，礼亦温而已。

攘羊證其父，贼恩或至此。圣德首称温，非直胡足恃。

不见径情人，躁率形动履。心路非回邪，气象终凡鄙。

文之以礼乐，温然自閒只。至宝蕴于中，著外必由里。

返照日乾乾，敢告二三子。
菩提树
林氏（唐代）

智药曾培植，携来西域船。高枝成宝盖，清影散诸天。

虞苑流阴远，唐朝得法先。自从卢祖悟，色相总非禅。
素心轩
罗亨信（明代）

哲人素志淡无营，独卧衡茅乐治平。皓月清风为伴侣，寒梅修竹共幽贞。

诗书教子登华要，纶綍旌贤沐宠荣。洛社耆英时结会，栖迟无复慕渊明。
次赵守鹿鸣宴韵
徐元杰（宋代）

邦侯光价擅文场，密印心胸书传香。
鸣鹿载歌苹野什，骄骅群跨杏园芳。
阳春有脚葭吹管，生意无边柳著行。
已报主人环玉立，与观宝句递春坊。
观王导传作
郑清之（宋代）

江东老子惠之和，九锡牛车愠蔡婆。
不杀伯仁君信否，澹然推分意如何。
挽薛艮斋
薛季宣（宋代）

眼看嘉木斧斤摧，竹路凄凉孰不哀。高论每闻前席听，谠言曾不挽裾回。

膏销果见龚生夭，刍奠空悲徐孺来。儒效俗传今若此，苍苍福善竟悠哉。
袁州庆丰堂十闲咏
祖无择（宋代）

晓桉三杯后，闲烹北苑茶。
色香俱绝品，雪泛满瓯花。
南乡子 六月十八夜呈甫仲修邀至湖上纳凉
薛时雨（清代）

水阁映残霞。箫鼓迎神笑语哗。破碎湖山重点缀，繁华。

灯火宵破卖酒家。

薄醉话周遮。清露无声湿臂纱。堤柳暗笼残月影，横斜。

自棹轻舟宿藕花。
题书春景
陆文圭（元代）

青山多乔木，柳枝低婀娜。
春风在毫端，商迁无不可。
花非花 离情
吴绮（清代）

月方沉，天将曙。梦不成，留莫住。楼中无数可怜人，江南尽种相思树。
依漾园池上即事
文彦博（宋代）

莫问竹风来不来，竹间已自绝尘埃。
贪看池上能言鸭，小立桥边称意苔。
戏咏文房四友
刘克庄（宋代）

昔可摧坚阵，今难作选锋。
自怜吾鬓秃，亦笑汝头童。
眼儿媚
赵长卿（宋代）

当年策马过钱塘。曲径小平康。繁红酽白，娇莺姹燕，争唤何郎。

繁今又客东风里，浑不似寻常。只愁别后，月房云洞，啼损红妆。
将归东粤省母留别王二丈亹祁四丈骏佳
屈大均（明代）

磨剑未屠龙，弯弓未射虎。郁抑英雄姿，念我有慈母。

白云东去英西飞，万里罗浮今又归。白云散尽露秋月，炤见高堂鬓如雪。

鬓如雪兮我心忧，孤鸾朝饥鸣啾啾。惟尔仙人居射的，可有玄梨应我求。

钱塘之水入海流，蒲帆明朝去悠悠。回首山阴最相忆，骨青髓绿园绮俦。

只将一片盘龙镜，长挂君家十二楼。
刘克庄潜夫诗编
韩淲（宋代）

等闲温李相游戏，有底应刘独怒嗔。雅调纵教胜俗调，古人疑不似今人。

时閒作吏元非达，官满归乡必是贫。既往岩居惟野处，由来泽畔则江滨。
芭蕉
刘泰（明代）

翠怯春寒叶未高，玲珑石畔托根牢。晓来记得题新句，露湿先生紫兔毫。
句
佚名（宋代）

天涯亭下有龙窟，林冶山头出碎金。
偈三首
释子涓（宋代）

伴我行千里，携君过万山。
未明心地印，难透祖师关。
郡将病免檄委郡事
宋祁（宋代）

郡将移书卧阁频，假提千骑出班春。
校中宁免时髦诮，欲作宣明面向人。
子宝东归以嘤其鸣矣求友声为韵作古诗七章宽
孙应时（宋代）

哲人重出处，外物非所荣。
凤包不吸粟，鸿冥安可矰。
早知屠羊肆，无所用三牲。
傥来变傥去，不平何足鸣。
题壶山惜别图送友人周君归三山
黄仲昭（明代）

壶阳腊月梅花发，花下吟诗一送君。求道立残门外雪，思亲望断岭头云。

旗亭此日难分手，尊酒何时更论文。明到故园如有忆，音书无惜寄来勤。
采兰曲
徐照（宋代）

门前春水青如罗，采兰船小长经过。未须折兰喜相赠，见此自令忧思多。
贤者之孝二百四十首·鲍永
林同（宋代）

礼经条七出，叱狗不言焉。
一旦鲍妻去，那知在母前。
夜宴安乐公主宅
武平一（唐代）

王孙帝女下仙台，金榜珠帘入夜开。

遽惜琼筵欢正洽，唯愁银箭晓相催。
寄题竞秀亭
朱翌（宋代）

来往人传客寝安，问渠何事驻征鞍。
只应门外千山好，能使胸中百念宽。
题施大任双桂轩
王质（宋代）

濯濯双引干，盘盘同结根。人知灵草木，天与好儿孙。

妩媚花窥眼，婆娑秀此轩。门中福未艾，绕树更兰孙。
送祈永还山东
梁以樟（明代）

独蹇黄河路，风埃赋北征。龙沙团日气，雁阵度兵声。

海坞耕烟远，山城哨火横。知君年正少，终有弃繻情。
雨中出门闲望有作
陆游（宋代）

急雨初来已泻檐，清香欲散更穿帘。
年开九秩尚不死，坐对一编殊未餍。
人笑黠痴俱得半，自怜贫病每相兼。
说梅古谓能蠲渴，戏出街头望酒帘。
泛若耶谿
丘为（唐代）

结庐若耶里，左右若耶水。无日不钓鱼，有时向城市。

溪中水流急，渡口水流宽。每得樵风便，往来殊不难。

一川草长绿，四时那得辨。短褐衣妻儿，馀粮及鸡犬。

日暮鸟雀稀，稚子呼牛归。住处无邻里，柴门独掩扉。
大驾西狩还京百官出候于德胜门（四首）
陈沂（明代）

直望氤氲紫雾遥，万重飞鞚马萧萧。
鸳班虎队皆戎服，两度迎銮德胜桥。
偶成
姜特立（宋代）

蜨因变化多胶网，鱼为飞升却曝鳞。
唯有冥鸿无羡慕，世间矰弋莫相亲。
和继学郎中送友归越中
马祖常（元代）

蓟门东望海无波，谁许山人问薜萝。雀舫春声留水燕，鹄袍秋薜动天鹅。

鉴湖草满芙蓉少，鄞县潮来牡蛎多。羞见京尘遮帽顶，羊裘亦欲换渔蓑。
秋霖
张咏（宋代）

触石便溟濛，经旬失远空。深疑竹箭浪，兼起蓼花风。

净长苔痕绿，寒催木叶红。苍苍不可问，惆怅汉陵东。
乌夜啼·石榴
刘铉(宋代)（宋代）

垂杨影里残红。甚匆匆。只有榴花、全不怨东风。暮雨急。晓鸦湿。绿玲珑。比似茜裙初染、一般同。
登庸次弟为宪副吴怀德赋泮水采芹
苏葵（明代）

长申直欲摛星斗，吐豪可以吞江山。短檠分得青藜火，夜照宫墙数仞间。
永遇乐·彭城夜宿燕子楼
苏轼（宋代）

彭城夜宿燕子楼，梦盼盼，因作此词。

明月如霜，好风如水，清景此限。曲港跳鱼，圆荷泻露，寂寞此人见。紞如三鼓，铿然一叶，黯黯梦云惊断。夜茫茫，重寻此处，觉来小园行遍。
天涯倦客，山中归路，望断故园心眼。燕子楼空，佳人何在，空锁楼中燕。古今如梦，何曾梦觉，但有旧欢新怨。异时对，黄楼夜景，为余浩叹。
陶然亭送方雨亭康步崖
寿富（清代）

绿暗红稀春事阑，江亭携伴强寻欢。壮心未似溪光冷，病骨难禁麦气寒。

风景自佳愁里度，山河无恙醉中看。休将小集看容易，别后应思此会难。
奉和圣制夏日游石淙山
阎朝隐（唐代）

金台隐隐陵黄道，玉辇亭亭下绛雰。千种冈峦千种树，

一重岩壑一重云。花落风吹红的历，藤垂日晃绿葐蒀.

五百里内贤人聚，愿陪阊阖侍天文。
感兴
道原法师（明代）

雨桤当我门，昔种不盈把。
十年各长大，我屋在其下。
风吹枝峥嵘，坏我屋上瓦。
伐桤伤屋甚，小过且容舍。
樵儿驱之去，不去反怒嗔。
岂不有曲直，但念是比邻。
和吴赞府斋中十咏 其二 蠹简
萨都剌（元代）

六籍灰寒久，名山依旧藏。漆痕微有字，芸草欲无香。

后死嗟犹及，斯文岂遽亡。世方珍贝叶，掩卷一凄凉。
戏学张水部赠河南少尹
郑獬（宋代）

河南少尹鬓如丝，甪里先生是吏师。
花下放衙因试酒，竹间留吏为寻棋。
年劳只许钞书数，月俸长留买药资。
已说开春须上表，终南山下乞分司。
秋月篇
罗万杰（明代）

秋风萧瑟天气清，万里无霞月正明。初向溪边摇素练，忽离海峤傍高城。

高城索寞凉飙急，残柳参差昏鸦集。桂树娟娟影渐横，银河耿耿光才入。

水晶宫阔玉壶寒，云母屏空碧露湿。吹箫楼上凤皇栖，织锦堂中蟋蟀泣。

白苧含愁舞袖閒，青衫掩泪琵琶涩。霜落星移玉漏深，如何对此不伤心。

生憎翠被芙蓉帐，羞结双珠玳瑁簪。镜里孤鸾空照影，曲中别鹤易成音。

有客还赓荡子赋，无人更续白头吟。可怜蟢子坠罗帏，可怜蟾影照寒衣。

与君相忆还相恨，与君同宿不同飞。四壁蛩吟生晚怨，满床蝶梦唤人归。

蝶梦蛩吟几度新，起看秋月坠江滨。更吹数韵裂云笛，共访霓裳天际人。
夜烧松明火
苏轼（宋代）

岁暮风雨交，客舍凄薄寒。
夜烧松明火，照室红龙鸾。
快焰初煌煌，碧烟稍团团。
幽人忽富贵，蕙帐芬椒兰。
珠煤缀屋角，香雅流铜盘。
坐看十八公，俯仰灰烬残。
齐奴朝爨蜡，莱公夜长叹。
海康无此物，烛尽更未阑。
竹屋
江春（清代）

曲廊暗接隐斜阑，数卷闲书一画竿。不是种花先种竹，爱他时作雨声寒。
刘殿讲大卿
林希逸（宋代）

涉世风波恶，收身岁月长。再三持簜节，八十侍华光。

边入筹如蔡，民怀惠有棠。两朝凡几奏，书不与人亡。
庄器之贤良前镜湖上作吾亦爱吾庐六诗见寄因次韵述桂隐事报之兼呈同志 其一
张镃（宋代）

吾亦爱吾庐，地僻犹深山。山亦前后有，远望碧玉环。

繄昔近市前，局促几泥蟠。买园辟荒榛，运量百亩宽。

勤劳艺且筑，就绪五载间。葛巾雅相宜，何心傲蝉冠。

流光隙中驶，霜鬓映苍颜。恬愉无竞外，幸免历世患。

旁人笑野拙，枉是家长安。开门面陂泽，岸岸蒲蓼湾。

此身夫何疑，郊岛乃瘦寒。
白沟
刘因（元代）

宝符藏山自可攻，儿孙谁是出群雄。
幽燕不照中天月，丰沛空歌海内风。
赵普元无四方志，澶渊堪笑百年功。
白沟移向江淮去，止罪宣和恐未公。
野荼蘼二首
杨万里（宋代）

不识荼蘼恨杀人，野花香里度芳辰。
寄牋为报东皇道，不理今年一个春。
岁除答梁羲倩敦五两甥 其二
陈子升（明代）

当年竹马外家游，共看初生似阿侯。山豆种来杨氏盛，楚兰滋遍女媭愁。

春深豹雾薰书幌，水接鹏溟动钓舟。千古运期更姓字，虚名知尔世情留。
夜宴洛阳程九主簿宅送杨三山人往天台寻智者禅师隐居
刘长卿（唐代）

东林问逋客，何处栖幽偏。满腹万馀卷，息机三十年。

志图良已万，鬓发空苍然。调啸寄疏旷，形骸如弃捐。

本家关西族，别业嵩阳田。云卧能独往，山栖幸周旋。

垂竿不在鱼，卖药不为钱。藜杖闲倚壁，松花常醉眠。

顷辞青溪隐，来访赤县仙。南亩自甘贱，中朝唯爱贤。

仍空世谛法，远结天台缘。魏阙从此去，沧洲知所便。

主人琼枝秀，宠别瑶华篇。落日扫尘榻，春风吹客船。

此行颇自适，物外谁能牵。弄棹白蘋里，挂帆飞鸟边。

落潮见孤屿，彻底观澄涟。雁过湖上月，猿声峰际天。

群峰趋海峤，千里黛相连。遥倚赤城上，曈曈初日圆。

昔闻智公隐，此地常安禅。千载已如梦，一灯今尚传。

云龛闭遗影，石窟无人烟。古寺暗乔木，春崖鸣细泉。

流尘既寂寞，缅想增婵娟。山鸟怨庭树，门人思步莲。

夷犹怀永路，怅望临清川。渔人来梦里，沙鸥飞眼前。

独游岂易惬，群动多相缠。羡尔五湖夜，往来闲扣舷。
五溪杂咏二首 其二
陆次云（清代）

挂帆将匝月，犹在乱流中。野豕能飞箭，江豚善拜风。

安危凭激浪，行止信孤蓬。影落南天外，飘零望断鸿。
临江仙
晁端礼（宋代）

今夜征帆何处落，烟村几点人家。莫惊双泪向风斜。渔人西塞曲，商女后庭花。

从此五湖归去好，一杯酒送生涯。多情犹解惜年华。春闺重见处，霜鬓不须嗟。
野步
陆游（宋代）

场圃农功毕，村邻醉叟多。
野风吹惨澹，海气起嵯峨。
妇女窥篱看，儿童拾穗歌。
身闲不自乐，如此暮年何！
清江濯手
方回（元代）

属镂愤气已销平，江入新安水至清。
净洗长安遮日手，更容尘土到冠缨。
与嘉父兄弟别于临川复会毗陵
释德洪（宋代）

君家兄弟万人杰，何止才容誇两绝。忆昨江南山尽头，西津渡口曾相别。

君时惨然缞制中，行将扶护归吴越。我亦买舟还故山，社燕秋鸿那忍说。

客中不觉舟壑走，迩来飘忽经岁月。毗陵那料又相逢，喜君美髯冰玉颊。

竹轩堆髻话临川，清论无穷如锯屑。意消已觉在秋乡，坐令五月失炎热。

归来喜甚不成寐，起步空庭听风叶。念君姓名悬睿想，吴江未可停舟楫。

欲看騕袅付王良，相鼎烦君为调燮。平生无求任所见，往往撩人面红冽。

恃君犹作故人看，此诗聊当名纸谒。
信州招真观二十八咏 其五 丹井
袁桷（元代）

金鼎閟寒泉，真火弥不坏。年深定飞腾，子夜吐光怪。
和答孙推官久病新起见过
蔡襄（宋代）

去年大暑过京口，唯子见过牛马走。
气温貌古风骨粹，如入魏国逢轲叟。
前趋王事难少留，兀若洪钟未遑扣。
穷秋忽闻感疾恙，斗蚁入床扬左肘。
天生贤者固有待，岂得数奇而不偶。
勿药之喜既和平，大肉快噉饮几斗。
神明复还方寸静，万卷旧书仍次部。
新年於已无职事，虽欲耕田不盈亩。
轻舟将览吴中春，独信墙乌沿霞薮。
知子玉趾远临访，倒屣出迎唯恐后。
山堂永日接言词，楚萍色味两俱剖。
自皓首。陶家埏埴以为器，
其大如瓮小如缶。昔人知命斯上通，
动静以时随所有。我闻子论心恻恻，
傥或祭天必薪槱。大篇短韵时见投，
开霁清暘穿户牖。强抽鄙意答长歌，
脂泽陋滋容益丑。钱塘风物湖山好，
与子相从频载酒。一水汪湾暮日浴，
千岩转侧朝云呕。放怀方外聊自适，
举杯相属起为寿。美哉此乐世难得，
勿话归期论子丑。
夜闻骤雨枕上二首 其二
周紫芝（宋代）

山南未作小徘徊，坐想奔流万壑雷。三峡桥边风雨样，先将此谶入诗来。
题陈国光拙斋
李昱（明代）

濂溪先生作拙赋，草阁道人作拙诗。已无巧语为君赠，谩对幽斋劳我思。

牺牲文绣鼎俎用，樗材拥肿斤斧遗。浊醪粗饭且安分，高车驷马将何之。
学士院入直赋景物二首
王希吕（宋代）

玉堂昼永暑风微，蔌蔌飞花落小池。
徒倚幽栏凭问讯，夏莺飞出万年枝。
答僧拄杖
张籍（唐代）

灵藤为拄杖，白净色如银。得自高僧手，将扶病客身。

春游不骑马，夜会亦呈人。持此归山去，深宜戴角巾。
夏日访云栖庵绕过圣水洞遇雨 其二
陆㙨（清代）

茅庵卧白云，一径入林麓。引泉小成池，凿岩深作屋。

溪水澹人小，山花艳游目。停骖憩午阴，徘徊抚古木。

披云坐苔石，山影一襟绿。待访安期生，韬精栖岩谷。
冬夜吟
陈陶（唐代）

黑夜天寒愁散玉，东皇海上张仙烛。侯家歌舞按梨园，

石氏宾仙醉金谷。鲁家襜褕暗披水，雪花灯下甘垂翅。

散帙高编折桂枝，披纱密甃青云地。霜白溪松转斜盖，

铜龙唤曙咽声细。八埏蝼蚁厌寒栖，早晚青旗引春帝。

展转城乌啼紫天，曈曚千骑衙楼前。
金刚随机无尽颂·非说所说分第二十一
释印肃（宋代）

南岳与天台，皆入鼻孔内。
试识破野狐精，你作麽生会。
好事近 其五
仲并（宋代）

分手又三秋，犹记花时歌别。每念征帆归晚，误五湖风月。

清江念望使君来，指日趋天阙。婿玉翁冰相映，看紫薇花发。
次韵汪仲嘉尚书喜雨 其二
范成大（宋代）

老身穷若不须忧，未有毫分慰此州。但得田间无叹息，何须地上见钱流。
瑟
丁谓（宋代）

轩后更张妙，羲和旧制存。
絙弦参庙乐，疏越荐牺樽。
赵女宣孤愤，湘灵写断魂。
仲由无雅吹，何必鼓丘门。
新凉感兴
杨万里（宋代）

初退生衣进熟衣，新凉只与睡相宜。
草争人迹微疏处，荷怯秋风欲动时。
又是一年将过眼，如何两鬓不成丝。
中元节後新来懒，草册才抄第二诗。
游道宫
李兼（唐代）

路去丛祠修竹林，插天松桧卧龙吟。
翚飞朱阁阑干外，人在白龙岩窦深。
落花半逐流水逝，黄鹤一去莫烟沉。
安得金丹蜕凡骨，一视往昔与来今。
王丞相荆公挽词二首 其一
郭祥正（宋代）

间世君臣会，中天日月圆。裕陵龙始蛰，钟阜鹤随仙。

畜德何人绍，成书阖国传。回头尽陈迹，麟石卧孤烟。
聂水部招集署中赋谢兼送聂公北行
胡应麟（明代）

握手翩翩兴未穷，芳尊何意武林同。不堪坐倚琼枝畔，饱听歌翻玉树丛。

越海地偏云气紫，燕台天近日华红。春风烂漫甘泉侧，赋就能无望北鸿。
达磨祖师赞
释慧远（宋代）

不是梁皇勘过，肯来少室冷坐。
累佗二祖失心，被人唤作达磨。
购花难行
林占梅（清代）

吾生爱花真有癖，开场筑圃甘形役。堪嗟僻壤小于拳，且复海陬伤风伯。

唯有春时野草花，閒生杂树连阡陌。几双不借踏将穿，走遍溪山觅无迹。

虽然篱畔紫与黄，俗卉凡葩兴莫适。袁保能司玉骨销，河阳虽美沧波隔。

吾侪本是爱花身，结习何能空晨夕。遍询众口皆同声，言从海内恣求择。

求择虽易运归难，骇浪号风簸海舶。欲将佳植置艎仓，热气薰蒸无空隙。

无论珠玉一登舟，舵工土视不知惜。重洋春色望年年，枉把黄金浪虚掷。

无花觅句句难佳，有意求花花莫得。费尽园居早起心，替花攒眉求妙策。

当时靖海收澎岛，梅花一阵旋降敌。我今四访购之归，用多运少花终集。

点谱惟无凤阁书，累篇笑有兔园册。春蚕灯下食叶声，剡藤簌簌鸡毛力。

岂拟平泉花石纲，开列成编寄吴、越。一航嘱傤十缸回，十舸运来花成百。

遂把荆榛荒芜园，化成锦绣幽香窟。雅趣并誇殷七家，高风敢并魏三宅。

人生不得拓胸怀，虽寿亦夭头空白。从此群芳解语迎，一水毋须长脉脉。

抱鹤携琴任徜徉，烹茶觅句供游息。坦腹篷窗鼓枻时，夹岸飞英落吟席。

回想十年乞购难，爱护栽培比瑶璧。重申童约课园丁，桐帽棕鞋亲周历。

守户猧儿缀树铃，缭垣青士幔天幂。君不见顾家国园但接骚人与隐流，不容伧父和狂客。
杨柳词
钱九府（清代）

行行东陌头，杨柳垂烟雾。昨日我故人，归去从此路。

迢迢东望眼，全被汝遮住。
蒲氏别墅十咏·稻畦
文同（宋代）

决水转横渠，交塍画方罫。
秋风报秋熟，满顷吹罢亚。
次滕老庄
权德舆（唐代）

征途无旅馆，当昼喜逢君。羸病仍留客，朝朝扫白云。
谢王巽泽新火
王质（宋代）

月落参横剥啄声，起惊新火到陈人。鬓随周爟年年改，心共商盘日日新。

桐甑饭香增意气，草堂灯影换精神。侯家宫蜡晴烟起，公自他时作好春。
七夕钝轩集同人祭苍翁于隐学山房 其四
全祖望（清代）

招魂如可作，移榜不须嫌。故国无星大，伊人在水蒹。

欲推瓣香力，遍为国殇拈。伫待礼成日，新题乐府盐。
春归
吕人龙（宋代）

过却清明艳冶天，梨花飞雪柳森烟。
欲凭莺燕留春住，无奈东风信杜鹃。
寒夜闻霜钟
卢景亮（唐代）

洪钟发长夜，清响出层岑。暗入繁霜切，遥传古寺深。

何城乱远繁，几处杂疏砧。已警离人梦，仍沾旅客襟。

待时当命侣，抱器本无心。倘若无知者，谁能设此音。
奉呈虞侍讲三首 其二
倪道原（元代）

五载抽毫侍禁中，上宾虞舜协时雍。频裁密诰颁三省，旋写新词降六宫。

金井蟾蜍分碧露，玉杯鹦鹉醉香风。诏归特赐金莲炬，迢递苍龙阙角东。
挽黄思忠
李流谦（宋代）

千章择一木，工竟不善斲。
不如路傍棘，藩圃盗可却。
故友心破碎，真宰竟错莫。
门生有侯芭，洒涕传绝学。
六世祖师画像赞 初祖
释德洪（宋代）

妄想无性，證不灭受。前圣所知，转相授手。风烟花开，器界以形。

霜露果熟，王子乃生。护持佛乘，指示心体。但遮其非，不言其是。

婴儿索物，意正语偏。哆啝之中，语意俱捐。
题报德寺清幽上人西峰（寺即陈文帝故乡）
皎然（唐代）

陈世凋亡后，仁祠识旧山。帝乡乔木在，空见白云还。

双塔寒林外，三陵暮雨间。此中难战胜，君独启禅关。
阮公啸台次韵辛正叔
李之仪（宋代）

有口莫饮盗泉水，有手莫探骊龙珠。秋风冷落千古意，追风绝足谁能拘。

白云青山避世乐，击鼓撞钟廊庙居。等閒舒卷四海为之动，岂惮一一从吹竽。

君看事事绝天险，阿房宫在空荒墟。野人不识贵者帝，直欲炙背同向茅檐隅。

由来土苴漫优劣，亹亹传习随有无。当时一啸亦偶尔，至今登览烦嗟歔。

吾人妙质素所畏，感叹陈迹追盈虚。泾清渭浊固可辨，未应到海君能殊。
感事述怀，集杜二十首 其十七
陈肇兴（清代）

九月犹絺绤，山云淰淰寒。高风下木叶，烽火被冈峦。

用拙存吾道，安居奉我欢。因君问消息，持答绿琅玕。
龙屿偶作
陈藻（宋代）

年少弯弓中鹄心，到头衰暮也沉沉。
有机悟道书篇懒，无事关沉睡思深。
跋扈笑非当日态，低回静向此山吟。
拨来自有洪纤韵，牙是天工我是琴。
邢君才旧宅三怪诗
破笛（唐代）

当时得意气填心，一曲君前直万金。

今日不如庭下竹，风来犹得学龙吟。
可以终隐二章章十句
释函是（明代）

可以终隐，哀我后人。可以终默，谁迪先民。毋尚孤洁，任其爱瞋。

四众之式，不淄不磷。深心坚忍，尽未来身。

内无系念，外无长物。一瓶一钵，一杖一笠。要行便行，要住便住。

无愧古人，无欺后嗣。慎乃典型，永垂来祀。
题画有感 其二
曹寅（清代）

格是欲归归未得，还堪作想想难凭。平生下笔持公论，千古风流张季鹰。
茶
戴翼（宋代）

骚客辞眠肠正苦，睡魔退听骨先寒。未堪入饼供龙焙，且遣一旗登虎坛。
【商调】望远行_紫燕金莺弄
未知作者（元代）

紫燕金莺弄也喉舌，我这里妆点得。西园内红英儿翠重叠。梅香你与我掩上
门儿着，瘦庞儿不耐春风烈。霎时间花初谢，这凄凉怎生受也？怕的是灯儿昏月
儿暗雨儿斜。愁则愁到晚时节，没地又早是黄昏夜。
铁柱观
谢逸（宋代）

豫章城南老子宫，阶前一柱立积铁。云是旌阳役万鬼，夜半舁积老蛟穴。

插定三江不沸腾，切勿摇撼乾坤裂。苍苔包裹鳞皴皮，我欲摩挲手屡掣。

旌阳挈家上天去，只留千夫应门户。西山高处风露寒，兹事恍惚从谁语。

安得猛士若朱亥，袖往南山击猛虎。
旅闷十首
方回（元代）

西湖西畔路，死魁复游魂。
早作千年调，能容一尺浑。
国刑修己怨，王爵报私恩。
纵许留遗孽，终无令子孙。
采桑子 其五
范贞仪（清代）

隆恩百岁浑无报，握手江干。恨罨征帆。病眼朦胧仔细看。

暮秋驾鹤游蓬岛，佩冷云寒。长夜漫漫。泪洒吴江树树丹。
相思引
佚名（宋代）

柳烟浓，梅雨润。芳草绵绵离恨。花坞风来几阵。罗袖沾香粉。

独上小楼迷远近。不见浣溪人信。何处笛声飘隐隐。

吹断相思引。
次韵王景文赠行四绝 其三
王十朋（宋代）

吾道从来自不孤，果蒙好语慰榛芜。孜孜相勉惟名节，官职何须校有无。
百一诗 六
应璩（两汉）

少壮面目泽。
长大色丑麄。
丑麄人所恶。
拔白自洗苏。
平生发完全。
变化似浮屠。
醉酒巾帻落。
秃顶赤如壶。
送薛端夫赴武学赴举
王谌（南北朝）

温然如美玉，文以武兼之。
发镞妙穿的，挥毫不待思。
行途多早气，参学已秋期。
捷报重阳近，黄花汎一卮。
鹧鸪天（戊辰正月十一日寿八兄）
郭应祥（宋代）

瓶里梅花香正浓。阶前更著锦熏笼。且留幡胜明朝戴，共庆桑蓬此日逢。

眉镇绿，脸长红。后堂无日不春风。明年定又强今岁，会有明珠入掌中。
菩萨蛮 寄通州远堂宏书记
呆翁和尚（清代）

蝉声满叶驱残暑。悠然兴趣何人语。石乳煮来香。苑堂粗葛凉。

閒书三两卷。秪可遮双眼。扶杖到溪头。且看碧树秋。
送友自粤西入楚
张嗣垣（明代）

东西一水望盈盈，风物山川旧有名。作客易牵怀古恨，送君难有别时情。

绿珠歌舞春云散，白傅琵琶秋月明。好向苍梧多市酒，深杯能遣旅愁轻。
师袭卿来权摄峨眉县禄东之来乃去送以诗乃无
晁公溯（宋代）

白水诸山翠作堆，岂令飞舄著尘埃。
勿嫌屈子峨眉县，正得同尘婪尾杯。
淑日升堂迎尽永，和风排闼送春来。
还家尚可为亲寿，柏叶清尊手自开。
寄远十二首·其三
李白（唐代）

本作一行书，殷勤道相忆。
一行复一行，满纸情何极。
瑶台有黄复，为报青楼人。
朱颜凋落尽，白发一何新。
自知未应还，离居经三春。
桃李今若为，当窗发光彩。
莫使香风飘，留与红芳待。
复次韵四首
陈造（宋代）

诸李辞章推李白，向来蜀道赋噫吁。
房陵山险犹如许，石穴巴邛定不诬。
自咏
朱广汉（宋代）

百万人中隐一身，深如勺水在沧溟。独醒自负贤人酒，天阔难寻处士星。

照影自怜湖水碧，高吟赢得蜀山青。城南老树如相问，不枉翻空过洞庭。
过西明寺追怀怡一上人示苍枝慈智二首 其二
王夫之（明代）

冬葵滑熟菠薐脆，云子抄香凤乳花。惭愧千金无报处，三生客在自蒸砂。
金缕曲（寿朱氏老人七十三岁）
刘辰翁（宋代）

七十三年矣。记小人、四百四十五番甲子。看到蓬莱水清浅，休说树犹如此。但梦梦、昨非今是。一曲尊前离鸾操，抚铜仙、清泪如铅水。歌未断，我先醉。

新来画得耆英似。似灞桥、风雪吟肩，水仙梅弟。里巷依稀灵光在，飞过劫灰如洗。笑少伴、乌衣余几。老子平生何曾默号默轩，暮年诗、句句皆成史。个亥字，甲申起。
木绵怨
方回（元代）

湖山一笑乾坤破，欺孤弱寡成迁播。
不念六宫将北行，太师双拥婵娟卧。
甬东香艳到漳南，争看并蒂芙蓉过。
天兵及颈幸全屍，想见骈肩泪珠堕。
木绵花下痛犹新，已向谁家踏舞茵。
长头未及死肉冷，折齿遽专妆面春。
赤城战场夜避火，万里又随燕塞尘。
肉食酪浆更苟活，不惭金谷坠楼人。
万户郎君遄卒死，却自金台还故里。
嗟尔薄命两佳人，三为人妾亦可已。
巧画蛾眉拙针线，空自纖纖长十指。
后堂执乐换小名，更事少年贵公子。
忆昔军中入相时，潜搜密逻渔妖姬。
民间妻女凜不保，何啻如花三五枝。
曲江近前少陵恐，今日总孕他人儿。
贱获淫婢何所知，但为权臣深惜之。
盱江山寺
赵希丙（宋代）

寺古钟鱼在，林深麋鹿游。
乱云从地涌，野水接天流。
树老半粘屋，山狂欲入楼。
无人话心事，黄叶自吟秋。
乙卯巳会醴亭
韩琦（宋代）

熙熙春色水溶溶，修禊临流景倍浓。物外风光占昆阆，洞中神倍走鱼龙。

飘花任逐红尘去，浮醴时看紫府供。欲学永和当日序，愧无奇笔绍前踪。
双燕曲
杨慎（明代）

有鸟名飞燕，雄雌自相将。
饮君玉池水，巢君文杏梁。
美人当轩玉，恐涴罗衣裳。
请君驱除之，君怜不忍伤。
雏生八九子，娇爱比凤凰。
鸣声何啾啾，闻我庭东厢。
习飞还不远，堕坠双扉旁。
主人戒庐儿，毛羽无摧戕。
不啄五株桃，不啑五亩粱。
秋风从西起，翩翩向南翔。
昔为黄口儿，今为乌衣郎。
辞巢谢主人，华屋恩难忘。
愿主寿千岁，岁岁巢君堂。
酴醾小壶
周紫芝（宋代）

芳条秀色净如霜，折得残枝近笔床。月冷灯青花欲睡，可怜虚度此时香。
登大茅峰
司马龙藻（清代）

颇似孙登啸，清吟动远松。石形盘卧虎，山势纵游龙。

谷暗林皆雨，泉鸣涧有钟。具区三万顷，一望写心胸。
四酒十日遇周永昌二首 其二
马定国（金朝）

幼时种木巳巢鸢，犹向花前作酒颠。郭外青山招晓出，圃中明酒照春眠。

世无苏黄六七子，天断文章三十年。今日逢君如旧识，醉持杯杓望青天。
相和歌辞。蜀道难
张文琮（唐代）

梁山镇地险，积石阻云端。深谷下寥廓，层岩上郁盘。

飞梁架绝岭，栈道接危峦。揽辔独长息，方知斯路难。
送薛蔓应举
王建（唐代）

四海重贡献，珠赆称至珍。圣朝开礼闱，所贵集嘉宾。

若生在世开，此路出常伦。一士登甲科，九族光彩新。

憧憧车马徒，争路长安尘。万目视高天，升者得苦辛。

况子当少年，丈人在咸秦。出门见宫阙，献赋侍朱轮。

有贤大国丰，无子一家贫。男儿富邦家，岂为荣其身。

煌煌文明代，俱幸生此辰。自顾非国风，难以合圣人。

子去东堂上，我归南涧滨。愿君勤作书，与我山中邻。
百字令 指中庵性命次序
李道纯（元代）

玄关一窍，理幽深、至妙了无言说。阴极阳生初动处，便是采铅说节。地下雷轰，山头水降，满地红尘雪。行功之际，马猿休纵颠劣。霎说虎啸龙吟，夫欢妇合，鼎内丹头结。身外有身犹未了，圆顿始能通彻。嫩嫩黄花，青青翠竹，此理应难泄。为君举似，水中捞取明月。
偈颂十八首
释道璨（宋代）

秋深夜长，露寒月皎。
钟声短底短长底长，虫声大底小底小。
山僧闻昨，展转反侧，
不寐到晓。一片祖师心，
狼藉知多少。
南歌子
张元干（宋代）

玉露团寒菊，秋风入败荷。缭墙南畔曲池涡。天迥遥岑倒影、落层波。

月转檐牙短，更传漏箭多。醉来归去意如何。只为地偏心远、惯弦歌。
读列女传赋巴陵韩氏女
方行（元代）

从容就死更题诗，才德兼全两不遗。恨骨已归江海葬，芳名长共古今垂。

节高蔡琰胡笳曲，义重班姬述祖词。再拜魏公忠献后，有孙端可正民彝。
秋日戏咏铁马四首 其四
邓云霄（明代）

连城风动影横斜，谁信名驹在渥洼？劲骨不肥春苜蓿，哀音如渥汉琵琶。

疑将苍竹批双耳，更剪乌云罩五花。神物若能同剑化，锦鞯应得到流沙。
登麻姑山
童邦直（宋代）

碧苔侵野径，好鸟隔春烟。有洞寻青翼，无僧结白莲。

雨添蛙一部，暖足柳三眠。绿发便花朵，悭肠怯酒船。

安仁嗟拙宦，苏晋暂逃禅。日色同悲惨，东风乱纸钱。
慈雀
周馥（清代）

天寒空林雀呼饥，老雀觅食归来迟。有蛇入巢吞其鷇，绕林哀噪不忍离。

须臾忽引众雀至，群飞啄蛇蛇委地。蛇死顿供众雀饱，得丧循环报何异。

我家江南尝苦兵，人啖人肉骨纵横。人心不古天降祸，至今父老犹吞声。

我作此歌示人子，养育恩深同一理。区区口腹何多求，劝儿见猎休心喜。
下滩作
刘子翚（宋代）

青山锁连环，白间走鸣濑。
迷津毫发间，舟与危石会。
回渊聚浮沫，断壁余澎湃。
玩奇心若惊，览景自不逮。
悠然一回首，孤驿已茫昧。
停桡念经历，履地犹旋愦。
悲风啸枯林，暮野云相盖。
隔船闻和歌，沽酒慰疲怠。
题寿乐堂用东坡韵赠杨元宾佥判
王十朋（宋代）

蓬莱阁下苍龙古，万壑千岩拥仙府。寿乐堂西面卧龙，壑月岩风满窗户。

苍松溜雨大十围，绿水浮荷深一股。作堂主人久黄壤，仁智风犹似邹鲁。

诗仙骑龙已上天，妙句光芒照寰宇。青山偃蹇只如昔，高处去天无尺五。

杨侯淮泗老儒学，文字撑肠笔风雨。朅来赞幕古东州，要与青山作盟主。

虚堂宴坐饱风月，此外一毫端不取。它日从公物外游，贝阙珠宫酌琼乳。
题永庆览胜亭
张景脩（宋代）

衙城直上有烟峦，亭在悬崖绝壁间。
几个白头忘岁月，一生青眼看江山。
秋风落木楼台出，暮雨笼沙鸥鹭閒。
珍重京西绣衣使，作书题榜许追攀。
送僧游天台
张孝祥（宋代）

宝刹凭虚五百仙，犹将心事向尘边。烦君试问桥东寺，若个而今又应缘。
同字子顺访茅庵道人凤凰麒麟不可见道人语也
戴复古（宋代）

道者日高卧，清风隔世尘。
凤麟不可见，猿鸟自相亲。
山木轮囷古，茶花冷淡春。
草荒门外路，常怕有人来。
燕山亭·幽梦初回
张鎡（宋代）

幽梦初回，重阴未开，晓色吹成疏雨。竹槛气寒，莼畹声摇，新绿暗通南浦。未有人行，才半启、回廊朱户。无绪。空望极霓旌，锦书难据。
苔径追忆曾游，念谁伴、秋千彩绳芳柱。犀奁黛卷，凤枕云孤，应也几番凝伫。怎得伊来，花雾绕、小堂深处。留住。直到老、不教归去。
奉酬约之见招
王安石（宋代）

君家段干木，为义畏人侵。
冯轼信厚礼，逾垣终褊心。
川坻宁有此，园屋谅非今。
雨过梅柳净，潮来蒲稗深。
种芳弥近渚，伐翳取遥岑。
清节亦难尚，旷怀差易寻。
子猷怜水竹，逸少惬山林。
况复能招我，亲题汉上襟。